
Opis sprememb
V okviru digitalizacije normativne dejavnosti in izboljšanja kakovosti priprave predpisov je bil nadgrajen informacijski sistem MOPED-DOCS ter vzpostavljen modul EVALVACIJE. Skupaj zagotavljata enotno informacijsko podporo za pripravo, spremljanje in vrednotenje predpisov v Republiki Sloveniji. Od 1. februarja 2026 je uporaba sistema obvezna pri pripravi predpisov, izvajanju presoj posledic ter določanju kazalnikov in načinov spremljanja učinkov predpisov.

Nadgradnja informacijskega sistema MOPED-DOCS vključuje module za presojo posledic predpisov, pripravo besedil z vgrajenimi nomotehničnimi pravili, spremljanje zakonodajnih sprememb, sodelovanje z javnostjo, spremljanje izvajanja predpisov ter naknadno vrednotenje njihovih učinkov.

Pomembna novost je tudi vzpostavitev sistema EVALVACIJE, katerega namen je oceniti, ali so bili cilji in učinki predpisov, ki izhajajo iz gradiv, pripravljenih ob pripravi teh predpisov, doseženi in v kolikšnem obsegu. Sistem omogoča tudi ocenjevanje, ali so se pojavili učinki, ki jih pripravljavec predpisa ni predvidel ali pa so nastali zaradi višje sile in drugih nepredvidljivih okoliščin.

Zakonodaja, ki jo je bilo treba spremeniti
Spremembe zakonodaje niso bile potrebne.

Bistvo administrativne razbremenitve
Administrativna razbremenitev temelji na digitalizaciji in standardizaciji postopkov priprave ter vrednotenja predpisov. Sistem pripravljavcem predpisov zagotavlja strukturirano podporo skozi celoten življenjski cikel predpisa, od začetne priprave do naknadnega spremljanja učinkov njegovega izvajanja.

Nova informacijska podpora omogoča:
· enotno pripravo zakonodajnih gradiv na enem mestu,
· avtomatizirano uporabo metodologij za presojo posledic predpisov,
· lažje pripravljanje gradiv za vlado in druge odločevalce,
· večjo sledljivost zakonodajnih sprememb,
· zmanjšanje ročnega dela pri pripravi dokumentacije,
· boljšo kakovost analiz in ocen učinkov predpisov.

Na koga sprememba vpliva
· Ministrstva in druge pripravljavce predpisov.
· Javne uslužbence, vključene v normativne postopke.
· Vlado Republike Slovenije.
· Organe, ki spremljajo izvajanje zakonodaje.
· Strokovno in zainteresirano javnost.
· Uporabnike Pravnega informacijskega sistema Republike Slovenije.
Skupni učinki
Učinki ukrepa so predvsem organizacijske, razvojne in administrativne narave. Sistem MOPED-DOCS omogoča kakovostnejšo pripravo predpisov, bolj enotno izvajanje metodologij za presojo posledic ter večjo preglednost zakonodajnega procesa. S tem se izboljšujejo podlage za sprejemanje odločitev, zmanjšuje administrativno breme pripravljavcev predpisov in prispeva k učinkovitejšemu delovanju javne uprave.

Vzpostavitev sistema EVALVACIJE omogoča prvič sistematično naknadno oceniti, ali sprejeti predpisi po določenem obdobju njihove uveljavitve še vedno ustrezajo svojemu namenu in so primerni za uresničevanje ciljev, kakšen je njihov dejanski učinek in ali so se morda pojavili drugi učinki, ki jih pripravljavec predpisa ob njegovi pripravi ni predvidel.

